જીજ્ઞેશ મેવાણીએ 17 મુદ્દાઓ સાથે પોતાની માંગણીઓનું લિસ્ટ રાહુલ ગાંધી સમક્ષ રજૂ કર્યું હતું. આ અંગે જીજ્ઞેશ મેવાણીએ કહ્યું કે, રાહુલજી અનુસાર અમારી 90 ટકા માંગણીઓ એ અમારા બંધારણીય અધિકાર છે, જેનો સમાવેશ મેનિફેસ્ટોમાં કરવામાં આવશે. તેઓ કોંગ્રેસ સાથે જોડાશે કે કેમ એવો પ્રશ્ન કરવામાં આવતા તેમણે કહ્યું હતું કે, વધુ એક બેઠક બાકી છે અને હાલ હું કોઇપણ રાજકીય પક્ષ સાથે નથી. તો બીજી બાજુ રાહુલ ગાંધીએ કહ્યું હતું કે, ભાજપ તોડવાનું કામ કરે છે, કોંગ્રેસ જોડવાનું કામ કરે છે. જીજ્ઞેશ મેવાણી હોય કે અલ્પેશ ઠાકોર હોય, અમે સૌને સાથે લઇને આગળ વધીશું. અમારી સરકાર આવશે, તો સમાજના દરેક વર્ગનો વિચાર થશે. જીજ્ઞેશ મેવાણીએ કોંગ્રેસના સકારાત્મક વલણ અંગે વાત કરતાં કહ્યું હતું કે, કોંગ્રેસ પક્ષે અમારી માંગણીઓ સાંભળી તો ખરી, ભાજપ તો ક્યારેય વાત કરવા જ તૈયાર નહોતું. તેમણે કહ્યું હતું કે, જનવિરોધી ભાજપને હરાવવા માટે મારે જે કંઇ કરવું પડે એ બધું કરીશ.